Sputnik, Саида Жьиԥҳа
Исгәалашәоит ҳаныхәыҷыз аныҳәа анааигәахалак, Аҵаа Бабаду иахь асалам шәҟәқәа аҩра ҳшалагоз, ҳгәы ззыҳәоз ҳзеилаҳауаз аҳамҭақәа ҳзааигарц ҳиҳәон.
Иахьатәи 21-тәи ашәышықәса иалиааз ахәыҷқәа реиҳараҩык, ибзианы ирдыруеит Аҵаа Бабдуи Асҭыԥҳаи алакә хаҿсахьақәа шракәу, аха зегь акоуп ҷыдала агәрагара рзаадырԥшуеит.
Дарбанызаалак, игәалашәараҿы инхоит, еиҳа игәы аҵанӡа инеиз ахҭыс. Сара сзыҿцәажәоз ракәзаргьы, еиҭарҳәеит Ашықәс Ҿыц иадҳәаланы рхәыҷра аахыс ргәаҵа иҭоу. Урҭ реиҳараҩык ргәы иҭаҵәахыз Аԥсны аџьынџьтәылатә еибашьра анцоз изԥылаз Ашықәс Ҿыц акәхеит.
"Ашықәс Ҿыц доусы анашана изацуп, еиҳараӡак ахәыҷқәа. Ԥшьба-хәба шықәса анысхыҵуаз, Ашықәс Ҿыц ауха ашәхымс аҟны смагәқәа сыргылон. Ашьыжь уаҟа аҳамҭа ҭаҵәахын. Усҟан иабаздыруаз, уи сҭаацәа роуп ҳәа.
Исгәалашәоит, зны, сашьеи сареи ашьыжь шаанӡа ҳгыланы амагәқәа рахь ҳаибарыҩуа ҳашдәықәлаз. Ҳнапы анҳархха, иаҳбеит иҭацәны ишыҟаз, уи даара ихьааҳгеит, Аҵаа Бабаду ҳизгәааит. Ианҳазҳа еилаҳкааит, уи ашықәсан ҳамҭада ҳзаанхаз. Ҳара ҳаԥылон 1993 шықәса. Усҟан Аԥсны ашьаарҵәыра иҭагылан. Аҵаа Бабаду длакәтә хаҿсахьамзаргьы, аԥсуа хәыҷқәа рышҟа аашьа имамызт", — абас Аԥсны аџьынџьтәылатә еибашьраан Ашықәс Ҿыц изыннажьыз агәалашәара далацәажәеит Ҭимыр Ақаҩба.
Ауааԥсыра ирхамшҭуа ахҭысқәа, дара рзы ахә ҳаракуп. Уи ианалацәажәогьы, ргәы хыҭ-хыҭуеит.
"Аԥсны аџьынџьтәылатә еибашьра анцоз 14 шықәса ракәын исхыҵуаз. Аамҭа хьанҭақәа рныруан аҭаацәарақәа зегьы. Аха ус егьа иҟазаргьы, Ашықәс Ҿыц аныҳәа ҳгәыӷрақәа адаҳҳәалон. Исгәалашәоит, сан излалылшоз ала, ахәыҷқәа ҳрыцҳашьаны аишәа архиара даналага, даараӡа игәхьаазгоз, сзеилаҳауаз асалаҭ "Оливье" афҩы ансаҳа сышгәырӷьаз. Уи ауха, Урыстәыла ателехәаԥшрала аныҳәатә программа ҟалараны иҟан. Аха цас ауашәа ҳтелевизор абжьы цеит. Нас ҳаалаган, ажәытә цәыраҳгеит, уи иунарбаӡомызт, аха абжьы аман. Аҩ-телевизорк, акы асахьақәа узарбози егьи абжьы зхази ааиваргыланы ахәаԥшра ҳалагеит. Уи аахижьҭеи 24 шықәса ҵит, аха сара иацтәи амш еиԥш ауп ишысгәалашәо", — еиҭеиҳәеит Русҭам Дбар.
Хаҭала саргьы сгәалашәараҿы инхаз ахҭыс, Аԥсны аџьынџьтәылатә еибашьра анцоз ҳазԥылоз Ашықәс Ҿыц иадҳәалоуп. Есышықәса, аныҳәа ҳанаԥылоз, сан ахәмарга ҿыцқәа аалхәон, аха аибашьраан уи аха змадаз. Усҟан аԥсаӡ аҭыԥан адаԥа амахә ҳазгылан. Излаҳҩычоз ахәмаргақәа ракәзар, реиҳарак ҳацәԥҽхьан. Иҳамаз ахәҷы аацәырганы абамбеи дареи еицырхрааны адаԥа амахә ҳархиеит. Ашықәс Ҿыц аԥсаӡ символс иамоуп, аха сара ҷыдала сгәы азыбылуеит адаԥа. Избанзар, усҟан игәнызгоз, сгәы сзырхьоз аамҭа, сани сареи ҳнапала иаҳҩычаз адаԥа иарлашон.
Аԥсны аџьынџьтәылатә еибашьра анцоз ахәҷра аамҭа иҭагылаз, Ашықәс Ҿыц иадҳәаланы ишәгәалашәои ҳәа уразҵаар, рхәыцрақәа иаразнак игьежьуеит 1993 шықәсахьы. Уи уамашәа ибатәым, аибашьра ашьҭа ишәахсҭаны ҳагәқәа рҟны инхалеит.
"Аибашьра аналага бжьышықәса схыҵуан. Уи аԥхьаҟа Ашықәс Ҿыц аназгәаҳҭоз, ҳаб аҭуан иаҵасоз аԥсаӡи ахаатәқәеи ҳзааигон. 1993 шықәса ҳанаԥылоз агәалаҟазаара сымамызт. Избанзар, сани саҳәшьцәа еиҳабацәеи санрыхәаԥшуаз, рылахь еиқәын, уи сара сахьгьы ииасуан. Ауха, асы рацәаны илеит, алашара ҳамамызт. Сан акәты лшьын, абысҭа уны аишәа лырхиеит. Хымԥада азлара ҳаилаҳауан, аха афатә хаақәа ракәым ашьақаргьы ҳамамызт. Мышқәак рышьҭахь, алашара аныҟала, телевизорла Урыстәыла ателеканал ала ҳахәаԥшуан, ауаа гәырӷьаҵәа Ашықәс Ҿыц ишаԥылоз, уи анызба, сара аҵәыуара салагеит", — илгәалалыршәоит Оксана Заде.
Арҭ агәалашәарақәа наӡаӡа ҳгәаҵаҿы инхоит. Дара иаҳдырҵеит ацәгьеи абзиеи аиларгара. Иахьа изызҳауа аҿар рзы, Ашықәс Ҿыц зырхәашьуа акагьы ыҟам. Уи иразҟы дууп ҳәа исԥхьаӡоит.
Иааиуа 2017 шықәса рыдныҳәало, Аԥсны иқәынхо зегьы ирзеиӷьасшьоит агәыцқьара, апатуеиқәҵара, доусы рыԥсҭазаара беиазааит илахҿыху исахьарку ахҭысқәа рыла.
Ҽаанбзиала!